Yangi yil oqshomiga tayyorgarlik: Mashhurlarning takrorlash oson bo‘lgan obrazlari (foto)

Yangi yil yaqinlashgani sari ayollarni qiynaydigan savollar ko‘payib boradi. Tabiiyki, ular kiyim, pardoz va soch turmagi haqida bo‘ladi. Quyida tavsiya etiladigan liboslar to‘plamida bayram ziyofati uchun ko‘rinishni taxminan tasavvur qilish imkoniyati mavjud.

Bayramona va klassik uslub uyg‘unligi. Ikki uslubni esa ingichka tillarang belbog‘ bog‘lab turibdi. Emma Stounning bu kabi ko‘rinishi mallasoch xonimlar uchun ayni muddao. Shuningdek, ushbu libosda Yangi yil banketi hamda oila davrasida o‘tkaziladigan ziyofatda ham ko‘rinish berish mumkin.

Aleksa Chang tanlagan tilla rang libos bayram ziyofati uchun hamisha mos keladi. Libos oddiy bichimda tikilgan bo‘lsa-da, matoning yorqinligi sabab bayramona kayfiyat ulashadi. Ushbu libos ham ortiqcha bezaklarsiz sodda uslubda bo‘lib, matodan tikilgan belbog‘ qomatga alohida urg‘u beradi.

Agar banket hamkasblar doirasida bo‘lsa, Oliviya Palermoning klassik va bayramona uslubi mos kelishi mumkin. Buning uchun turli rangdagi libos va qora kostyum kiyish kifoya. Shuningdek, tufli va qo‘l sumkasi ham qora rangda bo‘lsa, ko‘rinish yanada mukammal bo‘ladi.

Tonggacha raqs tushishni istovchilar plisse yubkani biroz tor bo‘lgan kofta bilan uyg‘unlashtirishi mumkin. Shuningdek, bu uslubga Solanj Noulzniki kabi yorqin va nafis ko‘rinish beruvchi pardoz juda mos keladi.

Noodatiy uslub bilan ajralib turuvchilar Jenni Layons kabi oddiy qora sviter va rang-barang yubkani moslashtirishi mumkin. Albatta, tanlagan libos, eng avvalo, qulay bo‘lishini hisobga olish kerak.

O‘tgan asrning 70-yillari modasiga qiziquvchilar uchun Advoa Aboaning uslubini tavsiya qilish mumkin. Ixcham va urfdan qolmaydigan qora libos va shunga mos oyoq kiyim. Ayniqsa, yorqin rangdagi mo‘yna yangicha ko‘rinish kasb etadi.